पणजी : म्हादयच्यो उपन्हंयो कळसा आनी भंडुराचें उदक घुंवडावपा खातीर कर्नाटकाचे मुख्यमंत्री सिद्दरामय्या हांणी अर्थसंकल्पांत 1 हजार कोटींची तजवीज केल्या. उदका लवाद आनी रानां खात्याचे परवाने घेवन कळसा - भंडुरा प्रकल्पाचें काम सुरू जातलें, अशें तांणी अर्थसंकल्प सादर करतना स्पश्ट केले.
 मुख्यमंत्री सिद्दरामय्या हांणी सत्तेर आयले उपरांत पयलोच अर्थसंकल्प विधानसभेंत सादर केलो. अर्थसंकल्पांत उदका पुरवण खात्या खातीर 19 हजार कोटींची तजवीज आसा. कळसा - भंडुरा प्रकल्पा खातीर अर्थसंकल्पांत तजवीज केल्ल्यान म्हादयचें उदक घुंवडावपाचेर कर्नाटक सरकार ठाम आशिल्ल्याचे स्पश्ट जालां.
 कर्नाटकाच्या घोशणे उपरांत गोंयचे मुख्यमंत्री वा हेर मंत्र्यांनी कसलीच प्रतिक्रीया उक्तावंक ना. वेंचणुके पयलीं भाजपाचे बोम्मय मुख्यमंत्री आशिल्ले. तांणी लेगीत अर्थसंकल्पांत कळसा - भंडुरा प्रकल्पा खातीर निधीची तजवीज केल्ली. आतां काँग्रेसीचें सरकार आसतना काँग्रेस मुख्यमंत्र्यांनी निधीची तजवीज केल्या.
 कर्नाटकांत भाजपाची सत्ता आसूं वा काँग्रेसीची. म्हादयचें उदक घुंवडावपाचे सगल्यांचें धोरण आसा. वेंचणुके पयली जाहीरनाम्यांत लेगीत काँग्रेस आनी भाजप ह्या दोनूय पक्षांनी कळसा - भंडुरा प्रकल्पा खातीर भरीव निधीचें आस्वासन दिल्लें.
 म्हादय उदकाचो तंटो सुटावो जावपा खातीर केंद्र सरकारान म्हादय उदका लवादाची स्थापणूक केल्ली. म्हादय लवादान 2017 त निवाडो दितना कर्नाटकाक 3. 90 टीएमसी उदक घुंवडावपाची मेकळीक दिली. महाराष्ट्र तशेंच गोंयांक लेगीत उदकाचो वांटो दिलो. लवादाच्या ह्या निवाड्याक तिनूय राज्यांनी सर्वोच्च न्यायालयांत आव्हान दिलां. तशेंच रानां जीव मंडळ तशेंच हेर परवाने नासतना कर्नाटकान बेकायदाे उदक घुंवडायिल्ल्याचो आरोप गोंयान केला. कर्नाटका आड गोंय सरकारान अवमानाची याचिका दाखल केल्या. हाका लागून म्हादयचो प्रस्न न्यायालयांत प्रलंबीत आसा.
 म्हादय प्रस्नाचेर विधानसभेंत चर्चा जाल्या. कळसा - भंडुराच्या प्रकल्प आराखड्याक मान्यताय मेळ्ळे उपरांत गोंयांत विरोधी पक्षांनी आंदोलन लेगीत केल्लें. ह्या आंदोलनाचो कसलोच परिणाम कर्नाटकाचेर जावंक ना. म्हादयचें उदक घुंवडावपाचेर ते ठाम आसा.
 म्हादयच्या उदकाचेर नियंत्रण दवरपा खातीर म्हादय उदका लवाद प्राधिकरणाची स्थापण़ूक जाल्या. प्राधिकरणाचे मुख्यालय पणजे आसतले.
 म्हादयचें उदक वाटावपा खातीर गोंयची भिस्त आतां पुराय तरेन सर्वोच्च न्यायालयाच्या निवाड्याचेर आसा. म्हादयचें उदक कर्नाटकान घुंवडायलें जाल्यार गोंयच्या सैमाचेर परिणाम जातलो. मांडवी न्हंयेची खारसाण वाडटली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 